Ouerpaar te laat om te groet | News24
Ouerpaar te laat om te groet
Marco Martino. Foto: facebook
MARCO Martino (23), jong van Frankryk, se girokopter het by Patensie neergestort en aan die brand geslaan.
Al het sy ouers inderhaas na SA gevlieg, het hy reeds aan ernstige brandwonde beswyk.
Martino het Vrydagmiddag by Andrieskraal sitrusboorde teen kodlingmotte bespuit. Die girokopter, wat hy vir plaagbeheermaatskappy Xsit gevlieg het, het na bewering teen 'n berg vasgevlieg voordat dit neergestort het.
Martino is per lugambulans gered en na 'n hospitaal in Port Elizabeth gebring. Hy is egter dié nag kort na middernag oorlede.
Sy ouers was op die eerste beskikbare vlug na Suid-Afrika, maar was glo nie betyds om afskeid van hul seun te neem nie.
Sam Groenewald, uitvoerende hoof van Xsit, het die ouerpaar gister na die ongelukstoneel gebring.
"Van sy vriende het ons vergesel. Dit was 'n hartseeroomblik, maar ook goed op 'n manier deurdat dit mens nader aan aanvaarding van wat gebeur het, kan bring," sê Groenewald.
"Marco was 'n aangename jongman, 'n uitstekende vlieënier en 'n aanwins vir die maatskappy – vir my is dit soos om 'n seun te verloor."
Martino het sy vliegopleiding by Aptrac Aviation in die Baai ondergaan. Hy het sy opleiding glo vier maande gelede hier voltooi en toe met verdere opleiding in Kaapstad begin.
"Marco was 'n kommersiële vlieënier. Hy het sy verdere opleiding deur ons gedoen en toe ook vir die maatskappy gewerk. Die personeel by Xsit is ontsettend geskok," sê Groenewald.
Teen gistermiddag was dit nog onduidelik wat die oorsaak van die ongeluk was.
Volgens Colin Dettman, 'n vlieënier en girokopter-kenner, is dié vliegtuie van die veiligstes om te vlieg. "Om girokopters vir bespuitingsdoeleindes te vlieg, is egter effens moeiliker as wanneer jy dit vir 'n skou doen.
"Al wat vir ons duidelikheid kan bring oor die ongeluk, is die polisie ondersoek," sê hy.
Volgens ao. Gerda Swart, polisiewoordvoerder, het kenners van burgerlugvaart Saterdag om 04:00 die ongelukstoneel vir leidrade nagegaan